SET ปิดกระฉูด 22 จุด ขานรับราคาน้ำมันพุ่ง-บาทแข็งหนุนเม็ดเงินต่างชาติไหลเข้า
SET ปิดกระฉูด 22 จุด ขานรับราคาน้ำมันพุ่ง-บาทแข็งหนุนเม็ดเงินต่างชาติไหลเข้า
2 มิ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,374.18 จุด เพิ่มขึ้น 21.81 จุด (+1.61%) มูลค่าการซื้อขาย 70,987.07 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวขึ้นในทิศทางเดียวกับตลาดต่างประเทศ
โดยตลาดหุ้นในภูมิภาคเอเชียบวกราว 1% เช่นเดียวกับตลาดในยุโรปที่เทรดบ่ายนี้บวก 2% เหมือนกับดาวโจนส์ฟิวเจอร์สที่เคลื่อนไหวในแดนบวกอยู่ ขานรับภาพรวมของกิจกรรมทางเศรษฐกิจที่กลับมา และราคาน้ำมันได้ขยับขึ้น จากความคาดวังการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ที่จะเกิดขึ้นในช่วง 1-2 สัปดาห์ข้างหน้านี้จะยืดระยะเวลาการลดกำลังการผลิตออกไป และความต้องการใช้น้ำมันกลับมาเพิ่มขึ้นด้วยหลังจากคลายล็อกดาวน์แล้ว  ส่งผลให้ตลาดฯมีโมเมนตัมที่ดีขึ้น
นอกจากนี้ ค่าเงินสกุลในเอเชียต่างแข็งค่าขึ้น รวมถึงเงินบาทก็แข็งค่าขึ้นด้วย ทำให้เป็นแรงหนุนให้เม็ดเงินไหลเข้ามาในเอเชีย ซึ่งไทยก็มีแรงซื้อสุทธิจากต่างชาติติดต่อกัน 2 วันที่ผ่านมา วันนี้ก็รอดูว่าต่างชาติจะซื้อสุทธิอีกหรือไม่ หากซื้อสุทธิอีกเป็นวันที่ 3 ก็จะทำให้นักลงทุนคาดหวังถึงเม็ดเงินที่จะไหลเข้ามา
สำหรับสถานการณ์ในสหรัฐฯเวลานี้เจอเรื่องการประท้วงหนัก และยังมีเรื่องการแพร่ระบาดไวรัสโควิด-19 ที่ยังไม่จบด้วย ดังนั้น ประเด็นสงครามการค้าระหว่างสหรัฐฯ และจีน ก็น่าจะเริ่มเบาลง อย่างไรก็ดียังต้องติดตามสถานการณ์ระหว่างสหรัฐฯ และจีนอย่างใกล้ชิดต่อไป และติดตามทิศทางค่าเงินหยวน-เงินดอลลาร์ รวมถึงเงินบาทด้วย โดยเฉพาะหากเงินบาทหลุดแนว 31.5 บาท/ดอลลาร์สหรัฐฯ ก็ให้จับตาทิศทาง Fund Flow ได้เลย
พรุ่งนี้ (3 มิ.ย.) ตลาดหุ้นไทยปิดทำการเนื่องในวันเฉลิมพระชนมพรรษาสมเด็จพระนางเจ้าฯ พระบรมราชินี
แนวโน้มการลงทุนในวันพฤหัสบดี (4 มิ.ย.) นายวิจิตร กล่าวว่า ตลาดหุ้นไทยคงจะแกว่ง Sideway ถึง Sideway up จากโมเมนตัมที่ยังดูดี พร้อมให้แนวรับ 1,360 จุด ส่วนแนวต้าน 1,390 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
AOT มูลค่าการซื้อขาย 5,036.10 ล้านบาท ปิดที่ 63.50 บาท เพิ่มขึ้น 1.75 บาท
KTC มูลค่าการซื้อขาย 3,489.72 ล้านบาท ปิดที่ 37.25 บาท เพิ่มขึ้น 0.25 บาท
KBANK มูลค่าการซื้อขาย 2,280.16 ล้านบาท ปิดที่ 100.00 บาท เพิ่มขึ้น 2.25 บาท
PTT มูลค่าการซื้อขาย 1,944.04 ล้านบาท ปิดที่ 37.00 บาท เพิ่มขึ้น 1.00 บาท
GULF มูลค่าการซื้อขาย 1,739.07 ล้านบาท ปิดที่ 39.00 บาท เพิ่มขึ้น 1.25 บาท